ພິທີຝັງສົບ ມື້ລາງ ອະດີດປະທານາທິບໍດີ ຊິມບັບເວ ຈະມີຂຶ້ນ ໃນວັນອາທິດໜ້າ
ລາຍງານຕ່າງໆ ໃນສື່ສັງຄົມ ໄດ້ປາກົດອອກມາ ທີ່ກ່າວວ່າ ຄອບຄົວ ຂອງທ່ານມູກາເບບໍ່ຢາກຝັງສົບຂອງທ່ານ ຢູ່ທີ່ ສຸສານວິລະບູລຸດແຫ່ງຊາດ ຫຼື National Heroes Acre
ສົບຂອງມື້ລາງອະດີດປະທານາທິບໍດີ ຊິມບັບເວ ທ່ານໂຣເບີດ ມູກາເບ ແມ່ນມີກຳນົດ ຈະມາເຖິງສະໜາມບິນ ສາກົນ ໂຣເບີດ ກາບຣີແອລ ມູກາເບ ຂອງນະຄອນຫຼວງ ຮາຣາເຣ ໃນວັນພຸດມື້ຮືນີ້ ທ່ານມູກາເບ ຜູ້ທີ່ມີອາຍຸ 95 ປີ ໄດ້ເຖິງແກ່ມໍລະນະກຳ ຢູ່ທີ່ໂຮງໝໍໃນປະເທດສິງກະໂປ ຫຼັງຈາກໄດ້ລົ້ມປ່ວຍມາເປັນເວລາຍາວນານ ອີງຕາມອົງການຂ່າວຣອຍເຕີ ບັນທຶກໝາຍເຫດຂອງລັດຖະບານ ທີ່ໄດ້ສົ່ງໄປຍັງ ສະຖານທູດ ແຫ່ງຕ່າງໆ ໃນວັນອາທິດວານນີ້ ໂດຍມີຂໍ້ຄວາມກ່າວວ່າ ພິທີສົ່ງສະການ ຂອງທ່ານມູກາເບ ຈະຈັດຂຶ້ນໃນສະໜາມກິລາແຫ່ງຊາດຂອງນະຄອນຫຼວງ ຮາຣາເຣ ໃນວັນເສົາຈະມາເຖິງນີ້ ໂດຍພິທີການຝັງສົບ ຈະມີຂຶ້ນໃນມື້ຕໍ່ມາ ມັນຍັງໄດ້ກ່າວອີກ ວ່າ ບັນດາຜູ້ນຳຂອງປະເທດ ຄາດກັນວ່າ ຈະເດີນທາງອອກໄປໃນທັນທີ ພາຍຫລັງ ຈາກຈົບພິທີສົ່ງສະການ ເພາະວ່າ ບັນດາເຈົ້າໜ້າທີ່ ຈະຕິດທຸລະກັບການກະກຽມ ສຳລັບພິທີການຝັງສົບ ຕາມທີີ່ອົງການຣອຍເຕີໄດ້ລາຍງານມານັ້ນ ບັນທຶກໝາຍເຫດ ບໍ່ໄດ້ກ່າວເຖິງ ສະຖານທີ່ ບ່ອນພິທີການຝັງສົບ ຈະຖືກຈັດຂຶ້ນ ອີງຕາມ ການກ່າວຂອງອົງການຂ່າວຣອຍເຕີ ລາຍງານຕ່າງໆ ໃນສື່ສັງຄົມ ໄດ້ປາກົດອອກມາ ທີ່ກ່າວວ່າ ຄອບຄົວ ຂອງທ່ານມູກາເບ ບໍ່ຢາກຝັງສົບຂອງທ່ານ ຢູ່ທີ່ ສຸສານວິລະບູລຸດແຫ່ງຊາດ ຫຼື National Heroes Acre ຊຶ່ງເປັນສະຖານທີ່ີສະຫງວນໄວ້ ແກ່ບັນດາວິລະບູລຸດຂອງຊິມບັບເວ ເທົ່ານັ້ນ ເພາະວ່າ ຄອບຄວົ ມູກາເບ ກໍຍັງມີຄວາມຄຽດແຄ້ນຂົມຂື່ນ ກ່ຽວກັບການທີ່ທ່ານມູກາເບ ໄດ້ຖືກ ຂັບໄລ່ອອກຈາກອຳນາດ ໃນປີ 2017 ຕາມລາຍງານຕ່າງໆ ທີ່ກ່າວວ່າ ຄອບຄົວຂອງມູກາເບ ຢາກເອົາສົບຂອງ ທ່ານມູກາເບ ຜູ້ທີ່ເປັນທີ່ຮັກຫອມ ຊຶ່ງຮູ້ຈັກກັນດີຄື “ມູດາຣາ ຫຼື ເຖົ້າແກ່” ໄປຝັງຢູ່ທີ່ເມືອງ ກູຕາມາ ບ່ອນທີ່ເປັນບ້ານເກີດຂອງທ່ານ ອົງການຂ່າວຣອຍເຕີ ໄດ້ໂອ້ລົມກັບສະມາຊິກຄອບຄົວຜູ້ນຶ່ງ ທີ່ປະສົງບໍ່ລະບຸຊື່ ຜູ້ທີ່ໄດ້ ກ່າວວ່າ “ຄອບຄົວນີ້ ໄດ້ຕັດສິນໃຈ ທີ່ຈະເອົາສົບຂອງມູດາຣາ ໄປຝັງຢູ່ເມືອງກູຕາມາ ອັນນັ້ນແມ່ນຈຸດຢືນ ແຕ່ລັດຖະບານ ແມ່ນຍັງຈະພົວພັນກັບຄອບຄົວ ເພື່ອພະຍາຍາມ ທີ່ຈະເອົາສົບຂອງທ່ານ ໄປຝັງໄວ້ຢູ່ ສຸສານບັນດາວິລະບູລຸດແຫ່ງຊາດ ແມ່ນກະທັງ ຖະແຫລງການຂອງລັດຖະບານ ບໍ່ໄດ້ເວົ້າເຖິງບັນຫາອັນນັ້ນ ມັນກໍຍັງຕົກລົງກັນບໍ່ໄ ດ້ເທື່ອ ” ອ່ານຂ່າວນີ້ຕື່ມ ເປັນພາສາອັງກິດ Mugabe's family, reports say, want Mugabe, affectionately known as "Mudhara" ("old man" in the Shona language)buried at Kutama, his birthplace